Poliisi kertoo ottaneensa kiinni Kajaanin Otanmäen ryöstöistä ja taposta kaksi irakilaista miestä.

Poliisi otti toisen epäillyistä irakilaisista kiinni Otanmäen vastaanottokeskuksen edestä. LUKIJAN KUVA

Kajaanin Otanmäessä löytyi sunnuntaina 11. syyskuuta aamulla kuolleena vuonna 1964 syntynyt mies. Otanmäkeläinen mies löytyi Vuorimiehentien varrelta. Häneltä oli poliisin mukaan anastettu omaisuutta.

Otanmäessä ryöstettiin sunnuntain vastaisena yönä Uunimiehentiellä puolenyön ja aamuneljän välillä vuonna 1975 syntynyt mies. Hänkin asuu alueella. Mieheltä vietiin väkivaltaa käyttäen matkapuhelin. Poliisi tutkii tapausta ryöstönä.

Poliisi on ottanut kiinni kaksi irakilaista miestä. Heitä epäillään taposta ja kahdesta ryöstöstä. Poliisin mukaan miehet ovat asuneet Otanmäen vastaanottokeskuksessa.

- Toinen epäillyistä otettiin kiinni Otanmäestä ja toinen Kajaanin keskustasta. Kiinniotot sujuivat rauhallisesti, rikosylikomisario Jarkko Maksniemi sanoo.

Poliisi kertoo tapausten tutkinnan jatkuvat asianosaisten ja todistajien kuulusteluilla ja puhuttamisilla. Tekninen tutkinta on käynnissä.

- Kuulusteltavia henkilöitä on toistakymmentä. Muun muassa epäiltyjä ei ole vielä kuulusteltu. Tutkinnallisista syistä tapahtumainkulkua ja mahdollisia motiiveja ei voi kommentoida, Maksniemi sanoo tiedotteessa.

Poliisi pyytää tapauksista havaintoja. Havainnot pyydetään ilmoittamaan Kajaanin poliisiaseman asiakaspalvelupäivystykseen numeroon 0295416520 tai vihjepuhelimeen numeroon 0295416673. Sähköpostitse havainnot voi ilmoittaa osoitteeseen tutkinta.kainuu@poliisi.fi.